RO Jurnalul Ofícial al Uniunii Europene 3

31998D0515



JURNALUL OFÍCIAL AL UNIUNII EUROPENE

DECIZIA COMISIEI

din 17 iunie 1998

de stabilire a unei reglementări tehnice comune privind rețeaua numerică cu integrarea serviciilor (RNIS) paneuropene în modul acces de bază (amendament 1)

[notificată cu numărul C(1998) 1607]

(Text cu relevanță pentru SEE)

(98/515/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 98/13/CE a Parlamentului European și a Consiliului din 12 februarie 1998 privind echipamentele terminale de telecomunicații și echipamentele de stații terestre de comunicare prin satelit, inclusiv recunoașterea reciprocă a conformității lor (1),

întrucât Comisia adoptă măsura care identifică tipul de echipamente terminale pentru care este necesară prezenta reglementare tehnică comună, precum și declarația aferentă privind domeniul acestei reglementări;

întrucât trebuie să se adopte standardul armonizat corespunzător sau o parte din aceste standarde de punere în practică a cerințelor esențiale care trebuie transpuse în reglementări tehnice comune;

întrucât este necesar, pentru menținerea accesului la piețe pentru producători, să se permită aranjamente provizorii privind echipamentele agreate în conformitate cu dispozițiile Deciziei 97/346/CE a Comisiei (2);

întrucât reglementarea tehnică comună prevăzută de prezenta decizie este conformă cu avizul Comitetului de aprobare a echipamentelor de telecomunicații (ACTE),

ADOPTĂ PREZENTA DECIZIE:

Articolul 1

(1) Prezenta decizie se aplică echipamentelor terminale destinate conectării la rețeaua publică de telecomunicații și aflate în conformitate cu standardul armonizat menționat la articolul 2 alineatul (1).

(2) Prezenta decizie stabilește o reglementare tehnică comună care cuprinde caracteristicile tehnice, cerințele în materie de interfață electrică și mecanică și protocolul de control de acces pe care trebuie să le furnizeze echipamentele terminale realizate de producător sau de mandatarul său astfel încât să poată fi racordate la un punct de referință T sau S și T, în vederea unui acces de bază la nivelul unei interfețe cu o rețea publică de telecomunicații, prezentată drept punct de acces de bază a RNIS paneuropean (Euro-RNIS).

Articolul 2

(1) Reglementarea tehnică comună include standardul armonizat care a fost elaborat de organismul de standardizare competent pentru punerea în practică, în măsura posibilului, a cerințelor menționate la articolul 5 literele (c), (d) și (f) din Directiva 98/13/CE. Trimiterea la acest standard figurează în anexă.

(2) Echipamentele terminale menționate de această decizie sunt conforme cu reglementarea tehnică comună menționată la alineatul (1), care îndeplinesc cerințele esențiale prevăzute la articolul 5 literele (a) și (b) din Directiva 98/13/CE și îndeplinesc cerințele altor directive aplicabile, în special ale Directivelor 73/23/CEE (3) și 89/336/CEE (4) ale Consiliului.

Articolul 3

Organismele notificate desemnate pentru a aduce la îndeplinire procedurile menționate la articolul 10 din Directiva 98/13/CE folosesc sau garantează folosirea, privind echipamentele terminale prevăzute la articolul 1 alineatul (1) din prezenta decizie, a standardului armonizat menționat de anexă, după intrarea în vigoare a prezentei decizii.

Articolul 4

(1) Decizia 97/346/CE se abrogă la 20 mai 1998.

(2) Decizia 94/797/CE a Comisiei (5) se abrogă la 20 mai 1998.

(3) Echipamentele terminale agreate în conformitate cu Deciziile 94/797/CE și 97/346/CE pot continua să fie comercializate și să fie puse în funcțiune.

Articolul 5

Prezenta decizie se adresează statelor membre.

Adoptată la Bruxelles, 17 iunie 1998. Pentru Comisie Martin BANGEMANN Membru al Comisiei

(1) JO L 74, 12.3.1998, p. 1.

(2) JO L 148, 6.6.1997, p. 19.

(3) JO L 77, 26.3.1973, p. 29.

(4) JO L 139, 23.5.1989, p. 19.

(5) JO L 329, 20.12.1994, p. 14.

ANEXĂ

Trimitere la standardul armonizat aplicabil

Standardul armonizat prevăzut la articolul 2 din prezenta decizie este următorul:

Integrated Services Digital Network (ISDN);

Attachment requirements for terminal equipment to connect to an ISDN using ISDN basic acces

[Rețea numerică de integrare a serviciilor (RNIS); Cerințele pe care trebuie să le îndeplinească echipamentele terminale pentru a putea fi racordate la un RNIS în modul acces de bază]

ETSI

Institutul European de Standarde în Telecomunicații

Secretariatul ETSI

TBR 3 – noiembrie 1995, astfel cum a fost modificat prin TBR 3 A1 – decembrie 1997

(cu excepția introducerii)

Informații suplimentare

Institutul European de Standarde în Telecomunicații este recunoscut în conformitate cu Directiva 83/189/CEE a Consiliului (1).

Standardul armonizat menționat anterior a fost elaborat în temeiul unui mandat emis în conformitate cu procedurile aplicabile din Directiva 83/189/CEE.

Textul integral al standardului armonizat menționat anterior poate fi obținut de la:





Institutul European de Standarde în Telecomunicații 650, route des Lucioles F-06921 Sophia Antipolis Cedex Comisia Europeană DG XIII/A/2 – (BU 31, 1/7) Rue de la Loi/Wetstraat 200 B-1049 Bruxelles

sau de la orice alt organism responsabil de difuzarea standardelor ETSI, a căror listă figurează la adresa Internet www.ispo.cec.be.

(1) JO L 109, 26.4.1983, p. 8.